text: Шаповалов прекъсна негативна серия, Монфис с победа №100 на Мастърс турнири : TennisKafe
  Шаповалов прекъсна негативна серия, Монфис с победа №100 на Мастърс турнири
  ATP август 6, 2019 06:50 от Borislav Orlinov
  Денис Шаповалов – Пиер-Юг Ербер 6-3 7-5
  Гаел Монфис – Петер Полански 6-7(4) 6-3 6-3
  Денис Шаповалов отново показа най-добрия си тенис на мястото, на което през 2017 година започна всичко за него – канадският Мастърс. Представителят на домакините прекъсна серия от пет поредни загуби и стартира с успех на Rogers Cup, преодолявайки Пиер-Юг Ербер с 6-3 7-5.
  20-годишният тенисист направи решителни пробиви в края и на двата сета, като завърши срещата с общо четири брейка. Направи обаче и осем двойни грешки и 32 непредизвикани, но въпреки това само един път загуби подаването си.
  Левичарят стигна до 1/2-финал в Маями тази година, но след това не направи две поредни победи. Сега ще се опита да стори именно това, а в следващия си мач излиза срещу поставения под №2 в схемата Доминик Тийм.
  В другите мачове, Гаел Монфис записа своята юбилейна победа №100 на Мастърс турнири, след като елиминира Петер Полански с 6-7(4) 6-3 6-3. Френският тенисист излиза срещу Иля Ивашка във втори кръг.